CELEX: 32019R0819
Language: el
Date: 2019-02-01 00:00:00
Title: Κατ' εξουσιοδότηση κανονισμός (ΕΕ) 2019/819 της Επιτροπής, της 1ης Φεβρουαρίου 2019, για τη συμπλήρωση του κανονισμού (ΕΕ) αριθ. 346/2013 του Ευρωπαϊκού Κοινοβουλίου και του Συμβουλίου όσον αφορά τις συγκρούσεις συμφερόντων, τη μέτρηση του κοινωνικού αντικτύπου και την παροχή πληροφοριών σε επενδυτές στον τομέα των ευρωπαϊκών ταμείων κοινωνικής επιχειρηματικότητας (Κείμενο που παρουσιάζει ενδιαφέρον για τον ΕΟΧ)

22.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 134/1
               
            
         ΚΑΤ' ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/819 ΤΗΣ ΕΠΙΤΡΟΠΗΣ
         της 1ης Φεβρουαρίου 2019
         για τη συμπλήρωση του κανονισμού (ΕΕ) αριθ. 346/2013 του Ευρωπαϊκού Κοινοβουλίου και του Συμβουλίου όσον αφορά τις συγκρούσεις συμφερόντων, τη μέτρηση του κοινωνικού αντικτύπου και την παροχή πληροφοριών σε επενδυτές στον τομέα των ευρωπαϊκών ταμείων κοινωνικής επιχειρηματικότητας
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 346/2013 του Ευρωπαϊκού Κοινοβουλίου και του Συμβουλίου, της 17ης Απριλίου 2013, σχετικά με τα ευρωπαϊκά ταμεία κοινωνικής επιχειρηματικότητας (1), και ιδίως το άρθρο 9 παράγραφος 5, το άρθρο 10 παράγραφος 2 και το άρθρο 14 παράγραφος 4,
         Εκτιμώντας τα ακόλουθα:
         
                     (1)
                  
                  
                     Οι διαχειριστές των ταμείων κοινωνικής επιχειρηματικότητας που πληρούν τις προϋποθέσεις θα πρέπει να υιοθετούν διαδικασίες και μέτρα ώστε να διασφαλίζεται ότι τα πρόσωπα τα οποία ασκούν τέτοιου είδους επιχειρηματικές δραστηριότητες τις εκτελούν εξυπηρετώντας με τον καλύτερο τρόπο τα συμφέροντα τόσο των ταμείων κοινωνικής επιχειρηματικότητας που πληρούν τις προϋποθέσεις όσο και των επενδυτών τους. Προκειμένου να επιτευχθεί εναρμονισμένο επίπεδο προστασίας των επενδυτών στην Ένωση και να παρέχεται στους εν λόγω διαχειριστές η δυνατότητα να υιοθετούν και να εφαρμόζουν συνεκτική και αποτελεσματική πρακτική για την πρόληψη, την παρακολούθηση και τη διαχείριση περιπτώσεων σύγκρουσης συμφερόντων, στην πολιτική τους σχετικά με τις συγκρούσεις συμφερόντων θα πρέπει να περιλαμβάνεται μια ελάχιστη δέσμη σχετικών ενεργειών. Προκειμένου να αποφεύγονται οι περιττές διοικητικές επιβαρύνσεις, και παράλληλα να διασφαλίζεται κατάλληλο επίπεδο προστασίας των επενδυτών, οι πολιτικές σχετικά με τις συγκρούσεις συμφερόντων θα πρέπει να προσαρμόζονται στη φύση, την κλίμακα και την πολυπλοκότητα των επιχειρήσεων των διαχειριστών.
                  
               
                     (2)
                  
                  
                     Οι διαδικασίες και τα μέτρα που καθορίζονται στις πολιτικές σχετικά με τις συγκρούσεις συμφερόντων ενδέχεται να μην επαρκούν για την προστασία των συμφερόντων του ταμείου κοινωνικής επιχειρηματικότητας που πληροί τις προϋποθέσεις ή των επενδυτών του, οπότε στην περίπτωση αυτή οι διαχειριστές των ταμείων κοινωνικής επιχειρηματικότητας που πληρούν τις προϋποθέσεις θα πρέπει να προβαίνουν σε πρόσθετες ενέργειες για την προστασία των εν λόγω συμφερόντων. Στις ενέργειες αυτές θα πρέπει να περιλαμβάνεται η ενημέρωση των ανώτερων διοικητικών στελεχών ή άλλου αρμόδιου εσωτερικού οργάνου του ταμείου κοινωνικής επιχειρηματικότητας που πληροί τις προϋποθέσεις, καθώς και η λήψη των απαραίτητων αποφάσεων ή μέτρων για την καλύτερη εξυπηρέτηση των συμφερόντων του ταμείου κοινωνικής επιχειρηματικότητας που πληροί τις προϋποθέσεις ή των επενδυτών του.
                  
               
                     (3)
                  
                  
                     Οι διαχειριστές των ταμείων κοινωνικής επιχειρηματικότητας που πληρούν τις προϋποθέσεις δύνανται να δραστηριοποιούνται στη διαχείριση των εταιρειών στις οποίες επενδύουν τα ταμεία κοινωνικής επιχειρηματικότητας που πληρούν τις προϋποθέσεις. Προκειμένου να προλαμβάνονται περιπτώσεις σύγκρουσης συμφερόντων και να διασφαλίζεται ότι τα δικαιώματα ψήφου των εν λόγω διαχειριστών ασκούνται προς όφελος τόσο του οικείου ταμείου κοινωνικής επιχειρηματικότητας που πληροί τις προϋποθέσεις όσο και των επενδυτών του, είναι απαραίτητο να προσδιορίζονται λεπτομερείς απαιτήσεις όσον αφορά την άσκηση αυτών των δικαιωμάτων ψήφου. Για την εξασφάλιση επαρκούς επιπέδου προστασίας των επενδυτών, οι διαχειριστές των ταμείων κοινωνικής επιχειρηματικότητας που πληρούν τις προϋποθέσεις θα πρέπει να καταρτίζουν κατάλληλες και αποτελεσματικές προς τον σκοπό αυτόν στρατηγικές και να παρέχουν, κατόπιν σχετικού αιτήματος, σύνοψη των εν λόγω στρατηγικών και των δράσεων που έχουν αναλάβει.
                  
               
                     (4)
                  
                  
                     Προκειμένου να διασφαλίζεται η αποτελεσματικότητα της γνωστοποίησης περιπτώσεων σύγκρουσης συμφερόντων, οι παρεχόμενες πληροφορίες θα πρέπει να επικαιροποιούνται ανά τακτά χρονικά διαστήματα. Δεδομένων των εγγενών κινδύνων που ενέχει η χρήση ιστοτόπου ως εργαλείου γνωστοποίησης περιπτώσεων σύγκρουσης συμφερόντων, είναι απαραίτητο να καθοριστούν κριτήρια για τη δημοσίευση των εν λόγω πληροφοριών.
                  
               
                     (5)
                  
                  
                     Προκειμένου να διασφαλιστεί ότι ακολουθείται συνεκτική προσέγγιση όσον αφορά τις διαδικασίες τις οποίες χρησιμοποιούν οι διαχειριστές των ταμείων κοινωνικής επιχειρηματικότητας που πληρούν τις προϋποθέσεις για τη μέτρηση του θετικού κοινωνικού αντικτύπου που επιτυγχάνουν οι εταιρείες χαρτοφυλακίου που πληρούν τις προϋποθέσεις, στις εν λόγω διαδικασίες θα πρέπει να ενσωματώνονται συγκεκριμένα στοιχεία. Οι πόροι τους οποίους χρησιμοποιούν οι εταιρείες χαρτοφυλακίου που πληρούν τις προϋποθέσεις, καθώς και τα προϊόντα και οι υπηρεσίες που καθιστούν διαθέσιμες οι εν λόγω εταιρείες, συνιστούν βασικούς δείκτες θετικού κοινωνικού αντικτύπου, οι οποίοι θα πρέπει να αποτελούν συνεπώς αναπόσπαστο τμήμα των εν λόγω διαδικασιών. Για τη διάκριση των κοινωνικών επιχειρήσεων από τις εταιρείες που επιτυγχάνουν κοινωνικούς στόχους μόνο κατά τρόπο συμπτωματικό, στις διαδικασίες αυτές θα πρέπει να εντάσσεται επίσης η αξιολόγηση των αποτελεσμάτων που παράγουν οι εταιρείες χαρτοφυλακίου που πληρούν τις προϋποθέσεις.
                  
               
                     (6)
                  
                  
                     Θα πρέπει να διασφαλίζεται ότι οι προσυμβατικές πληροφορίες που παρέχονται στους επενδυτές περιλαμβάνουν επαρκή λεπτομερή στοιχεία σχετικά με το ταμείο κοινωνικής επιχειρηματικότητας που πληροί τις προϋποθέσεις. Επομένως, η περιγραφή της επενδυτικής στρατηγικής και των στόχων του ταμείου κοινωνικής επιχειρηματικότητας που πληροί τις προϋποθέσεις θα πρέπει να περιλαμβάνει περιγραφές των κοινωνικών τομέων, των γεωγραφικών περιοχών και των νομικών μορφών των εταιρειών χαρτοφυλακίου που πληρούν τις προϋποθέσεις και στις οποίες σκοπεύει να επενδύσει το ταμείο κοινωνικής επιχειρηματικότητας που πληροί τις προϋποθέσεις, καθώς και πληροφορίες σχετικά με τη διανομή των κερδών των εν λόγω εταιρειών.
                  
               
                     (7)
                  
                  
                     Στους επενδυτές θα πρέπει να παρέχονται οι απαιτούμενες πληροφορίες για την αξιολόγηση των υποκείμενων μεθοδολογιών τις οποίες χρησιμοποιεί ο διαχειριστής του ταμείου κοινωνικής επιχειρηματικότητας που πληροί τις προϋποθέσεις για τη μέτρηση του κοινωνικού αντικτύπου. Ως εκ τούτου, στις προσυμβατικές πληροφορίες θα πρέπει να προσδιορίζεται αν ο διαχειριστής του ταμείου κοινωνικής επιχειρηματικότητας που πληροί τις προϋποθέσεις βασίστηκε σε εσωτερικές μεθοδολογίες ή αν χρησιμοποίησε γενικώς αποδεκτές μεθοδολογίες. Στις προσυμβατικές πληροφορίες θα πρέπει επίσης να περιλαμβάνεται περιγραφή των κύριων χαρακτηριστικών των μεθοδολογιών, συμπεριλαμβανομένων των κριτηρίων ελέγχου και των σχετικών δεικτών, καθώς και επεξήγηση του τρόπου με τον οποίο ο διαχειριστής του ταμείου κοινωνικής επιχειρηματικότητας που πληροί τις προϋποθέσεις διασφαλίζει τη συμμόρφωση προς τις μεθοδολογίες αυτές.
                  
               
                     (8)
                  
                  
                     Οι επενδυτές θα πρέπει να είναι σε θέση να επαληθεύουν αν ο διαχειριστής του ταμείου κοινωνικής επιχειρηματικότητας που πληροί τις προϋποθέσεις τηρεί την επενδυτική πολιτική κατά την επιλογή περιουσιακών στοιχείων πέραν των ειδικών επενδύσεων. Επομένως, στις προσυμβατικές πληροφορίες πρέπει να περιλαμβάνονται πληροφορίες σχετικά με τους τύπους περιουσιακών στοιχείων πέραν των ειδικών επενδύσεων στα οποία επενδύει το ταμείο κοινωνικής επιχειρηματικότητας που πληροί τις προϋποθέσεις, τις επενδυτικές τεχνικές, τους συναφείς περιορισμούς, καθώς και σχετικά με τον τομέα δραστηριότητας και τη γεωγραφική περιοχή όπου πραγματοποιούνται οι εν λόγω επενδύσεις.
                  
               
                     (9)
                  
                  
                     Για λόγους διαφάνειας, θα πρέπει να παρέχονται στους επενδυτές οι απαραίτητες πληροφορίες για την εκτίμηση του χαρακτήρα και της έκτασης των υπηρεσιών επιχειρηματικής στήριξης και των άλλων δραστηριοτήτων στήριξης που παρέχει ή οργανώνει μέσω τρίτων ο διαχειριστής ταμείου κοινωνικής επιχειρηματικότητας που πληροί τις προϋποθέσεις. Κατά συνέπεια, στις προσυμβατικές πληροφορίες σχετικά με τις υπηρεσίες επιχειρηματικής στήριξης και τις άλλες δραστηριότητες στήριξης θα πρέπει να περιγράφονται οι τύποι των υπηρεσιών και των δραστηριοτήτων που παρέχει.
                  
               
                     (10)
                  
                  
                     Προκειμένου οι διαχειριστές των ταμείων κοινωνικής επιχειρηματικότητας που πληρούν τις προϋποθέσεις να είναι σε θέση να προσαρμοστούν στις νέες απαιτήσεις, η ημερομηνία εφαρμογής του παρόντος κανονισμού θα πρέπει να μετατεθεί κατά έξι μήνες,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τύποι σύγκρουσης συμφερόντων
            Για τους σκοπούς του άρθρου 9 παράγραφος 2 του κανονισμού (ΕΕ) αριθ. 346/2013, ως τύποι σύγκρουσης συμφερόντων νοούνται οι καταστάσεις στις οποίες διαχειριστής ταμείου κοινωνικής επιχειρηματικότητας που πληροί τις προϋποθέσεις, πρόσωπο που διοικεί ουσιαστικά την επιχείρηση του εν λόγω διαχειριστή, εργαζόμενος ή οποιοδήποτε πρόσωπο που άμεσα ή έμμεσα ελέγχει ή ελέγχεται από τον εν λόγω διαχειριστή, από άλλο ταμείο κοινωνικής επιχειρηματικότητας που πληροί τις προϋποθέσεις ή από οργανισμό συλλογικών επενδύσεων, συμπεριλαμβανομένου οργανισμού συλλογικών επενδύσεων σε κινητές αξίες (ΟΣΕΚΑ), που βρίσκεται υπό τη διαχείριση του ίδιου διαχειριστή ή του επενδυτή του,
            
                        α)
                     
                     
                        είναι πιθανό να αποκομίσει οικονομικό κέρδος, ή να αποφύγει οικονομική ζημία, εις βάρος του ταμείου κοινωνικής επιχειρηματικότητας που πληροί τις προϋποθέσεις ή των επενδυτών του·
                     
                  
                        β)
                     
                     
                        έχει συμφέρον από το αποτέλεσμα υπηρεσίας ή δραστηριότητας που παρέχεται στο ταμείο κοινωνικής επιχειρηματικότητας που πληροί τις προϋποθέσεις ή στους επενδυτές του, το οποίο είναι διαφορετικό από το συμφέρον του ταμείου κοινωνικής επιχειρηματικότητας που πληροί τις προϋποθέσεις ή των επενδυτών του·
                     
                  
                        γ)
                     
                     
                        έχει συμφέρον από το αποτέλεσμα συναλλαγής που εκτελείται εξ ονόματος του ταμείου κοινωνικής επιχειρηματικότητας που πληροί τις προϋποθέσεις ή των επενδυτών του, το οποίο είναι διαφορετικό από το συμφέρον του ταμείου κοινωνικής επιχειρηματικότητας που πληροί τις προϋποθέσεις ή των επενδυτών του·
                     
                  
                        δ)
                     
                     
                        έχει οικονομικό ή άλλο κίνητρο προκειμένου να ευνοήσει:
                        
                                    i)
                                 
                                 
                                    τα συμφέροντα επενδυτή, ομάδας επενδυτών ή άλλου οργανισμού συλλογικών επενδύσεων, συμπεριλαμβανομένου ΟΣΕΚΑ, εις βάρος των συμφερόντων του ταμείου κοινωνικής επιχειρηματικότητας που πληροί τις προϋποθέσεις ή των επενδυτών του·
                                 
                              
                                    ii)
                                 
                                 
                                    τα συμφέροντα ενός επενδυτή στο ταμείο κοινωνικής επιχειρηματικότητας που πληροί τις προϋποθέσεις εις βάρος των συμφερόντων άλλου επενδυτή ή άλλης ομάδας επενδυτών στο εν λόγω ταμείο·
                                 
                              
                  
                        ε)
                     
                     
                        ασκεί τις ίδιες δραστηριότητες για το ταμείο κοινωνικής επιχειρηματικότητας που πληροί τις προϋποθέσεις, για άλλον οργανισμό συλλογικών επενδύσεων, συμπεριλαμβανομένου ΟΣΕΚΑ, ή για άλλον επενδυτή·
                     
                  
                        στ)
                     
                     
                        καταβάλλει ή εισπράττει οποιαδήποτε αμοιβή ή προμήθεια, ή παρέχει ή εξασφαλίζει οποιοδήποτε μη χρηματικό όφελος, εκτός αυτών που προβλέπονται στο άρθρο 24 παράγραφος 1 του κατ' εξουσιοδότηση κανονισμού (ΕΕ) αριθ. 231/2013 της Επιτροπής (2)·
                     
                  
                        ζ)
                     
                     
                        ασκεί επιρροή και έχει προσωπικό συμφέρον από την άσκηση επιρροής στην ανάπτυξη εταιρείας χαρτοφυλακίου που πληροί τις προϋποθέσεις εις βάρος του ταμείου κοινωνικής επιχειρηματικότητας που πληροί τις προϋποθέσεις ή των επενδυτών του ή εις βάρος της επίτευξης των στόχων του ταμείου κοινωνικής επιχειρηματικότητας που πληροί τις προϋποθέσεις.
                     
                  
         
            Άρθρο 2
            Πολιτική σχετικά με τις συγκρούσεις συμφερόντων
            
               1.   Οι διαχειριστές των ταμείων κοινωνικής επιχειρηματικότητας που πληρούν τις προϋποθέσεις θεσπίζουν, εφαρμόζουν και διατηρούν γραπτή πολιτική σχετικά με τις συγκρούσεις συμφερόντων, η οποία είναι κατάλληλη για το μέγεθος και την οργανωτική δομή των εν λόγω διαχειριστών λαμβανομένης υπόψη της φύσης, της κλίμακας και της πολυπλοκότητας της επιχειρηματικής τους δραστηριότητας.
            
            
               2.   Στις πολιτικές σχετικά με τις συγκρούσεις συμφερόντων που αναφέρονται στην παράγραφο 1 προσδιορίζονται, σύμφωνα με το άρθρο 1, οι περιστάσεις που ενδέχεται να οδηγήσουν σε σύγκρουση συμφερόντων και καθορίζονται τα μέτρα που πρέπει να λαμβάνονται και οι διαδικασίες που πρέπει να τηρούνται σε διαρκή βάση.
            
         
         
            Άρθρο 3
            Διαδικασίες και μέτρα για την πρόληψη, τη διαχείριση και την παρακολούθηση περιπτώσεων σύγκρουσης συμφερόντων
            Στα μέτρα που πρέπει να λαμβάνονται και στις διαδικασίες που πρέπει να τηρούνται, όπως αναφέρονται στο άρθρο 2 παράγραφος 2, περιλαμβάνονται τουλάχιστον οι ακόλουθες ενέργειες:
            
                        α)
                     
                     
                        απαγόρευση της ανταλλαγής πληροφοριών μεταξύ των προσώπων ή των οντοτήτων που αναφέρονται στο άρθρο 1, σε περίπτωση που η εν λόγω ανταλλαγή πληροφοριών ενδέχεται να συνεπάγεται ή να διευκολύνει τη σύγκρουση συμφερόντων·
                     
                  
                        β)
                     
                     
                        διαχωρισμός της εποπτείας των προσώπων ή των οντοτήτων που αναφέρονται στο άρθρο 1 και των οποίων τα συμφέροντα ενδέχεται να συγκρούονται·
                     
                  
                        γ)
                     
                     
                        εξάλειψη της σύνδεσης μεταξύ της αμοιβής, ή της εξάρτησης από αυτή, των προσώπων ή των οντοτήτων που αναφέρονται στο άρθρο 1 και ασκούν κυρίως μία δραστηριότητα, και της αμοιβής που λαμβάνουν, ή των εσόδων που παράγουν, πρόσωπα ή οντότητες που ασκούν κυρίως άλλη δραστηριότητα, σε περίπτωση που ενδέχεται να ανακύψει σύγκρουση συμφερόντων σε σχέση με τις δραστηριότητες αυτές·
                     
                  
                        δ)
                     
                     
                        αποτροπή των προσώπων ή των οντοτήτων που αναφέρονται στο άρθρο 1 από την άσκηση ανάρμοστης επιρροής στη διαχείριση του ταμείου κοινωνικής επιχειρηματικότητας που πληροί τις προϋποθέσεις·
                     
                  
                        ε)
                     
                     
                        πρόληψη ή έλεγχος της ανάμειξης των προσώπων ή των οντοτήτων που αναφέρονται στο άρθρο 1 σε οποιαδήποτε δραστηριότητα η οποία ενδέχεται να οδηγήσει σε σύγκρουση συμφερόντων.
                     
                  
         
            Άρθρο 4
            Διαχείριση των επιπτώσεων των συγκρούσεων συμφερόντων
            Σε περίπτωση που τα μέτρα και οι διαδικασίες που καθορίζονται στην πολιτική σχετικά με τις συγκρούσεις συμφερόντων δυνάμει του άρθρου 2 παράγραφος 2 και του άρθρου 3 δεν επαρκούν ώστε να προλαμβάνουν εύλογα τους κινδύνους πρόκλησης ζημίας στα συμφέροντα του ταμείου κοινωνικής επιχειρηματικότητας που πληροί τις προϋποθέσεις ή των επενδυτών του, οι διαχειριστές ταμείου κοινωνικής επιχειρηματικότητας που πληροί τις προϋποθέσεις προβαίνουν στις ακόλουθες ενέργειες:
            
                        α)
                     
                     
                        έγκαιρη ενημέρωση των οικείων ανώτερων διοικητικών στελεχών ή άλλου αρμόδιου εσωτερικού οργάνου, ή των ανώτερων διοικητικών στελεχών ή άλλου αρμόδιου εσωτερικού οργάνου του ταμείου κοινωνικής επιχειρηματικότητας που πληροί τις προϋποθέσεις, για τον κίνδυνο πρόκλησης ζημίας στα συμφέροντα του εν λόγω ταμείου ή των επενδυτών του·
                     
                  
                        β)
                     
                     
                        λήψη κάθε απόφασης ή ανάληψη κάθε ενέργειας ώστε να διασφαλίζεται ότι εξυπηρετούν με τον καλύτερο τρόπο τα συμφέροντα του ταμείου κοινωνικής επιχειρηματικότητας που πληροί τις προϋποθέσεις ή των επενδυτών του.
                     
                  
         
            Άρθρο 5
            Στρατηγικές για την άσκηση των δικαιωμάτων ψήφου με σκοπό την πρόληψη περιπτώσεων σύγκρουσης συμφερόντων
            
               1.   Οι διαχειριστές των ταμείων κοινωνικής επιχειρηματικότητας που πληρούν τις προϋποθέσεις εκπονούν κατάλληλες και αποτελεσματικές γραπτές στρατηγικές για τον προσδιορισμό του χρόνου και του τρόπου άσκησης των δικαιωμάτων ψήφου που διατηρούνται στο χαρτοφυλάκιο του ταμείου κοινωνικής επιχειρηματικότητας που πληροί τις προϋποθέσεις, προς όφελος τόσο του οικείου ταμείου κοινωνικής επιχειρηματικότητας που πληροί τις προϋποθέσεις όσο και των επενδυτών του.
            
            
               2.   Στο πλαίσιο των στρατηγικών που αναφέρονται στην παράγραφο 1 καθορίζονται τα μέτρα που πρέπει να λαμβάνονται και οι διαδικασίες που πρέπει να τηρούνται, μεταξύ των οποίων περιλαμβάνονται τουλάχιστον οι ακόλουθες ενέργειες:
               
                           α)
                        
                        
                           παρακολούθηση των σχετικών εταιρικών πράξεων·
                        
                     
                           β)
                        
                        
                           διασφάλιση της άσκησης των δικαιωμάτων ψήφου σύμφωνα με τους επενδυτικούς στόχους και την επενδυτική πολιτική του ταμείου κοινωνικής επιχειρηματικότητας που πληροί τις προϋποθέσεις·
                        
                     
                           γ)
                        
                        
                           πρόληψη και διαχείριση τυχόν περιπτώσεων σύγκρουσης συμφερόντων που ανακύπτουν από την άσκηση των εν λόγω δικαιωμάτων ψήφου.
                        
                     
            
               3.   Κατόπιν σχετικού αιτήματος, οι διαχειριστές των ταμείων κοινωνικής επιχειρηματικότητας που πληρούν τις προϋποθέσεις παρέχουν στους επενδυτές συνοπτική περιγραφή των στρατηγικών που αναφέρονται στις παραγράφους 1 και 2, καθώς και τα λεπτομερή στοιχεία των δράσεων που αναλαμβάνονται στο πλαίσιο των εν λόγω στρατηγικών.
            
         
         
            Άρθρο 6
            Γνωστοποίηση περιπτώσεων σύγκρουσης συμφερόντων
            
               1.   Οι διαχειριστές των ταμείων κοινωνικής επιχειρηματικότητας που πληρούν τις προϋποθέσεις παρέχουν τις πληροφορίες που αναφέρονται στο άρθρο 9 παράγραφος 4 του κανονισμού (ΕΕ) αριθ. 346/2013 σε σταθερό μέσο, όπως αναφέρεται στο άρθρο 2 παράγραφος 1 στοιχείο ιγ) της οδηγίας 2009/65/ΕΚ του Ευρωπαϊκού Κοινοβουλίου και του Συμβουλίου (3), και μεριμνούν για την επικαιροποίηση αυτών των πληροφοριών.
            
            
               2.   Οι διαχειριστές των ταμείων κοινωνικής επιχειρηματικότητας που πληρούν τις προϋποθέσεις δύνανται να παρέχουν τις πληροφορίες που αναφέρονται στην παράγραφο 1 μέσω ιστοτόπου, χωρίς να τις απευθύνουν προσωπικά στον επενδυτή, υπό τον όρο ότι πληρούνται όλες οι ακόλουθες προϋποθέσεις:
               
                           α)
                        
                        
                           έχει κοινοποιηθεί στους επενδυτές η διεύθυνση του ιστοτόπου και του σημείου του ιστοτόπου όπου μπορούν να έχουν πρόσβαση στις πληροφορίες·
                        
                     
                           β)
                        
                        
                           οι επενδυτές έχουν δώσει τη συγκατάθεσή τους για την παροχή των εν λόγω πληροφοριών μέσω ιστοτόπου·
                        
                     
                           γ)
                        
                        
                           οι πληροφορίες είναι διαρκώς προσβάσιμες στον ιστότοπο για όσο χρονικό διάστημα χρειάζεται εύλογα να έχουν πρόσβαση σε αυτές οι επενδυτές.
                        
                     
         
         
            Άρθρο 7
            Διαδικασίες μέτρησης του θετικού κοινωνικού αντικτύπου
            
               1.   Οι διαχειριστές των ταμείων κοινωνικής επιχειρηματικότητας που πληρούν τις προϋποθέσεις μεριμνούν ώστε οι διαδικασίες που αναφέρονται στο άρθρο 10 παράγραφος 1 του κανονισμού (ΕΕ) αριθ. 346/2013 να περιλαμβάνουν τουλάχιστον τα εξής:
               
                           α)
                        
                        
                           αξιολόγηση των πόρων που χρησιμοποιούν οι εταιρείες χαρτοφυλακίου που πληρούν τις προϋποθέσεις·
                        
                     
                           β)
                        
                        
                           αξιολόγηση των προϊόντων και των υπηρεσιών που καθιστούν διαθέσιμες οι εταιρείες χαρτοφυλακίου που πληρούν τις προϋποθέσεις·
                        
                     
                           γ)
                        
                        
                           αξιολόγηση των αποτελεσμάτων που αποδίδονται στις δραστηριότητες των εταιρειών χαρτοφυλακίου που πληρούν τις προϋποθέσεις.
                        
                     Για τους σκοπούς του στοιχείου γ) του πρώτου εδαφίου, τα αποτελέσματα που θα είχαν επέλθει σε κάθε περίπτωση και τα αποτελέσματα που θα μπορούσαν να αποδοθούν σε τρίτους δεν αποδίδονται στις δραστηριότητες των εταιρειών χαρτοφυλακίου που πληρούν τις προϋποθέσεις.
            
            
               2.   Τα αποδεικτικά στοιχεία προς επίρρωση των αξιολογήσεων που αναφέρονται στην παράγραφο 1 υπόκεινται σε λογιστικό έλεγχο σύμφωνα με το άρθρο 13 παράγραφος 3 του κανονισμού (ΕΕ) αριθ. 346/2013.
            
         
         
            Άρθρο 8
            Περιγραφή της επενδυτικής στρατηγικής και των στόχων
            
               1.   Στις πληροφορίες που αναφέρονται στο άρθρο 14 παράγραφος 1 στοιχείο γ) σημείο i) του κανονισμού (ΕΕ) αριθ. 346/2013 περιλαμβάνονται τουλάχιστον τα ακόλουθα:
               
                           α)
                        
                        
                           ο κοινωνικός τομέας ή οι κοινωνικοί τομείς στους οποίους δραστηριοποιούνται οι εταιρείες χαρτοφυλακίου που πληρούν τις προϋποθέσεις·
                        
                     
                           β)
                        
                        
                           η γεωγραφική περιοχή στην οποία δραστηριοποιούνται οι εταιρείες χαρτοφυλακίου που πληρούν τις προϋποθέσεις·
                        
                     
                           γ)
                        
                        
                           οι νομικές μορφές των εταιρειών χαρτοφυλακίου που πληρούν τις προϋποθέσεις·
                        
                     
                           δ)
                        
                        
                           λεπτομερής περιγραφή της διανομής των κερδών των εταιρειών χαρτοφυλακίου που πληρούν τις προϋποθέσεις.
                        
                     
            
               2.   Στις πληροφορίες που αναφέρονται στο άρθρο 14 παράγραφος 1 στοιχείο γ) σημεία ii) και iii) του κανονισμού (ΕΕ) αριθ. 346/2013 περιλαμβάνονται πληροφορίες που αφορούν, τουλάχιστον, το επενδυτικό προφίλ του άλλου ταμείου κοινωνικής επιχειρηματικότητας που πληροί τις προϋποθέσεις και τα στοιχεία που παρέχει το ταμείο κοινωνικής επιχειρηματικότητας που πληροί τις προϋποθέσεις σύμφωνα με την παράγραφο 1 του παρόντος άρθρου.
            
            
               3.   Στις πληροφορίες που αναφέρονται στο άρθρο 14 παράγραφος 1 στοιχείο γ) σημείο iv) του κανονισμού (ΕΕ) αριθ. 346/2013 περιλαμβάνονται πληροφορίες που αφορούν, τουλάχιστον, τους τύπους περιουσιακών στοιχείων στα οποία επενδύει το ταμείο κοινωνικής επιχειρηματικότητας που πληροί τις προϋποθέσεις.
            
            
               4.   Στις πληροφορίες που αναφέρονται στο άρθρο 14 παράγραφος 1 στοιχείο γ) σημείο v) του κανονισμού (ΕΕ) αριθ. 346/2013 περιλαμβάνονται πληροφορίες, τουλάχιστον για το αν στις τεχνικές συμπεριλαμβάνονται τίτλοι εταιρικού κεφαλαίου, τίτλοι οιονεί εταιρικού κεφαλαίου, εξασφαλισμένοι ή μη εξασφαλισμένοι χρεωστικοί τίτλοι, εξασφαλισμένα ή μη εξασφαλισμένα δάνεια ή οποιουδήποτε άλλου είδους συμμετοχή σε εταιρείες χαρτοφυλακίου που πληρούν τις προϋποθέσεις.
            
            
               5.   Στις πληροφορίες που αναφέρονται στο άρθρο 14 παράγραφος 1 στοιχείο γ) σημείο vi) του κανονισμού (ΕΕ) αριθ. 346/2013 περιλαμβάνονται πληροφορίες, τουλάχιστον για το αν η επενδυτική στρατηγική του ταμείου κοινωνικής επιχειρηματικότητας που πληροί τις προϋποθέσεις περιλαμβάνει τυχόν επενδυτικούς περιορισμούς όσον αφορά τους τομείς, τις δραστηριότητες, τις γεωγραφικές περιοχές, τα επενδυτικά ποσοστά ή όρια ή οποιουσδήποτε άλλους περιορισμούς.
            
         
         
            Άρθρο 9
            Πληροφορίες σχετικά με τον θετικό κοινωνικό αντίκτυπο
            
               1.   Στις πληροφορίες που αναφέρονται στο άρθρο 14 παράγραφος 1 στοιχείο δ) του κανονισμού (ΕΕ) αριθ. 346/2013 προσδιορίζονται τα στοχευόμενα προϊόντα και οι στοχευόμενες υπηρεσίες που πρέπει να παρέχονται από τις εταιρείες χαρτοφυλακίου που πληρούν τις προϋποθέσεις στις οποίες επενδύει το ταμείο κοινωνικής επιχειρηματικότητας που πληροί τις προϋποθέσεις.
            
            
               2.   Εάν στις πληροφορίες που αναφέρονται στο άρθρο 14 παράγραφος 1 στοιχείο δ) του κανονισμού (ΕΕ) αριθ. 346/2013 περιλαμβάνονται πληροφορίες σχετικά με τις προβλέψεις του θετικού κοινωνικού αντικτύπου, περιγράφονται οι παραδοχές βάσει των οποίων υπολογίζονται οι εν λόγω προβλέψεις.
            
            
               3.   Εάν στις πληροφορίες που αναφέρονται στο άρθρο 14 παράγραφος 1 στοιχείο δ) του κανονισμού (ΕΕ) αριθ. 346/2013 περιλαμβάνονται πληροφορίες σχετικά με προηγούμενες επιδόσεις όσον αφορά τον θετικό κοινωνικό αντίκτυπο, συμπεριλαμβάνεται αντίγραφο της τελευταίας ετήσιας έκθεσης ή σύνοψη των σχετικών πληροφοριών που παρατίθενται στην ετήσια έκθεση, όπως αναφέρεται στο άρθρο 13 παράγραφος 2 του κανονισμού (ΕΕ) αριθ. 346/2013.
            
         
         
            Άρθρο 10
            Πληροφορίες σχετικά με τις μεθοδολογίες που χρησιμοποιούνται για τη μέτρηση του κοινωνικού αντικτύπου
            Στις πληροφορίες που αναφέρονται στο άρθρο 14 παράγραφος 1 στοιχείο ε) του κανονισμού (ΕΕ) αριθ. 346/2013 περιλαμβάνονται τουλάχιστον τα ακόλουθα στοιχεία:
            
                        α)
                     
                     
                        δήλωση σχετικά με το αν ο κοινωνικός αντίκτυπος μετράται βάσει εσωτερικών μεθοδολογιών ή άλλων γενικώς αποδεκτών μεθοδολογιών·
                     
                  
                        β)
                     
                     
                        περιγραφή των κύριων χαρακτηριστικών των μεθοδολογιών, συμπεριλαμβανομένων των κριτηρίων ελέγχου και των σχετικών δεικτών που χρησιμοποιούνται για τη μέτρηση του κοινωνικού αντικτύπου·
                     
                  
         
            Άρθρο 11
            Περιγραφή περιουσιακών στοιχείων που δεν συνιστούν ειδικές επενδύσεις
            Στις πληροφορίες που αναφέρονται στο άρθρο 14 παράγραφος 1 στοιχείο στ) του κανονισμού (ΕΕ) αριθ. 346/2013 περιλαμβάνεται τουλάχιστον περιγραφή για όλα τα ακόλουθα στοιχεία:
            
                        α)
                     
                     
                        τις επενδυτικές τεχνικές και τους ισχύοντες επενδυτικούς περιορισμούς·
                     
                  
                        β)
                     
                     
                        τον τομέα ή τους τομείς δραστηριότητας των εταιρειών χαρτοφυλακίου που δεν πληρούν τις προϋποθέσεις·
                     
                  
                        γ)
                     
                     
                        η γεωγραφική περιοχή στην οποία δραστηριοποιούνται οι εταιρείες χαρτοφυλακίου που δεν πληρούν τις προϋποθέσεις·
                     
                  
                        δ)
                     
                     
                        τα κριτήρια που πρέπει να χρησιμοποιούνται κατά την επιλογή των τύπων περιουσιακών στοιχείων.
                     
                  
         
            Άρθρο 12
            Πληροφορίες σχετικά με τις υπηρεσίες στήριξης
            Οι πληροφορίες που αναφέρονται στο άρθρο 14 παράγραφος 1 στοιχείο ιβ) του κανονισμού (ΕΕ) αριθ. 346/2013 περιέχουν τουλάχιστον:
            
                        α)
                     
                     
                        περιγραφή των τύπων υπηρεσιών επιχειρηματικής στήριξης και άλλων δραστηριοτήτων στήριξης·
                     
                  
                        β)
                     
                     
                        πληροφορίες σχετικά με το αν οι υπηρεσίες επιχειρηματικής στήριξης και άλλες δραστηριότητες στήριξης παρέχονται από τρίτους.
                     
                  
         
            Άρθρο 13
            Έναρξη ισχύος και εφαρμογή
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από 11ης Δεκεμβρίου 2019.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 1η Φεβρουαρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 115 της 25.4.2013, σ. 18.
         
            (2)  Κατ' εξουσιοδότηση κανονισμός (ΕΕ) αριθ. 231/2013 της Επιτροπής, της 19ης Δεκεμβρίου 2012, προς συμπλήρωση της οδηγίας 2011/61/ΕΕ του Ευρωπαϊκού Κοινοβουλίου και του Συμβουλίου όσον αφορά τις εξαιρέσεις, τους γενικούς όρους λειτουργίας, τους θεματοφύλακες, τη μόχλευση, τη διαφάνεια και την εποπτεία (ΕΕ L 83 της 22.3.2013, σ. 1).
         
            (3)  Οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (ΕΕ L 302 της 17.11.2009, σ. 32).